ยืนยันไทยพบผู้ติดเชื้อสายพันธุ์โอมิครอนรายแรกในประเทศไทยแล้ว แต่เป็นการติดเชื้อจากผู้เดินทางมาจากต่างประเทศและสามารถควบคุมได้
นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กล่าวว่า สถานการณ์โควิด-19 ทั่วโลกพบผู้ติดเชื้อเพิ่มขึ้น โดยเฉพาะสายพันธุ์โอมิครอน พบระบาดเพิ่มขึ้น 2 เท่าเมื่อเทียบกับเดือนพฤศจิกายน หลายประเทศมีผู้ป่วยอาการหนักเข้า รพ.เพิ่ม แต่ประเทศไทยสวนทางคือ สถานกาณณ์ผู้ป่วยโควิดลดลงต่อเนื่อง แต่ยังมีการระบาดเป็นกลุ่มก้อนกระจายทุกภูมิภาค สถานที่เสี่ยงคือ โรงงาน สถานประกอบการ ตลาด แคมป์คนงาน โรงเรียนและการจัดกรรมการต่างๆ เช่น งานรื่นเริง งานศพ งานบุญ ส่วนเชื้อโอมิครอน ล่าสุดพบผู้ป่วยในประเทศรายแรกแล้ว เป็นหญิงไทย อายุ 49 ปี แต่เป็นการติดเชื้อจากผู้ที่เดินทางมาจากประเทศเสี่ยง คือติดจากสามีชาวโคลัมเบีย ที่เป็นนักบิน บินมาจากไนจีเรีย เข้าไทยเมื่อวันที่ 26 พฤศจิกายน ก่อนไทยประกาศให้ผู้มาจากไนจีเรียต้องกักตัว ดังนั้นเมื่อตรวจด้วย RT-PCR ซ้ำไม่พบเชื้อจึงให้กลับบ้านไปอยู่กับภรรยาชาวไทย พอวันที่ 1 ธันวาคม ชายรายนี้ไปฉีดวัคซีนไฟเซอร์เป็นเข็ม 3 กระตุ้น ต่อมา 4-6 ธันวาคม เริ่มมีอาการไข้ ไอ เจ็บคอ ภรรยาดูแลคนเดียว จนวันที่ 7 ธันวาคม อาการไม่ดีขึ้นภรรยาจึงพาไป รพ.โดยนั่งแท็กซี่ แพทย์สงสัยโอมิครอนจึงให้นอน รพ. ส่วนภรรยาให้กลับไปทำ Home Isolation ที่บ้าน ต่อมาวันที่ 10 ผลตรวจสามีเป็นโอมิครอน ส่วนภรรยาผลพบติดเชื้อโควิดจึงสงสัยเป็นโอมิครอนด้วย คู่นี้ไม่มีคนใกล้ชิดผู้สัมผัสเสี่ยงสูงจึงมีเพียง 1 รายคือ คนขับแท็กซี่ที่พาไป รพ. แต่ตรวจแล้วไม่พบเชื้อและกำลังจะกักตัวครบ 14 วัน ในอีก 2 วันข้างหน้า ส่วนกลุ่มเสี่ยงต่ำมี 89 ราย ทั้งหมดติดตามอาการครบ 14 วันแล้วไม่พบใครป่วย ทั้งนี้ไม่จำเป็นต้องยกเลิกงานปีใหม่ แต่การจัดต้องจัดภายใต้มาตรการ Covid Free Setting นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขได้สั่งการให้หน่วยงานในสังกัดกระทรวงสาธารณสุข รวมถึงสถานีขนส่งหัวเมืองใหญ่ที่เป็นจุดศูนย์รวมเดินทาง จัดจุดบริการตรวจเชื้อด้วย ATK ทั้งขาเข้า-ขาออก และบริการฉีดวัคซีนแก่ประชาชนที่เดินทางในช่วงเทศกาลปีใหม่ หลังปีใหม่ก่อนกลับเข้าทำงานให้ตรวจหาเชื้อด้วย ATK ก่อนพร้อมกันนี้ต้อง ช่วยกันดำเนิน 3 มาตรการสำคัญคือ ฉีดวัคซีนเน้นกลุ่ม 608 ที่ยังไม่เคยได้วัคซีนเลยและกลุ่มที่ฉีดครบ 2 เข็มไปตั้งแต่เดือนสิงหาคม ให้ได้รับเข็ม 3 กระตุ้นโดยเร็ว ชะลอการเข้าเชื้อโอมิครอนเข้าไทย ด้วยการยกเลิกระบบ Test &amp; Go คนไทยที่จะเดินทางไปต่างประเทศให้ชะลอการเดินทางไปก่อน หากจำเป็นต้องไปตลอดการเดินทางต้องป้องกันตัวเองขั้นสูงสุด (Universal Prevention) ทุกขณะตลอดการเดินทาง และ สวมหน้ากากอนามัยตลอดเวลา เพื่อป้องกันการติดเชื้อ